**Tisztelt Szülő!**

Tájékoztatom, hogy a nemzeti köznevelésről szóló 2011. évi CXC. törvény szerint az önkormányzatnak étkezési lehetőséget kell biztosítani a tanulóknak. A szolgáltatás igénybevétele térítési díjköteles. A gyermekek védelméről és a gyámügyi igazgatásról szóló 1997. évi XXXI. törvény szerint:

**21/B. §. (1) Az intézményi gyermekétkeztetést ingyenesen kell biztosítani:**

d) az 1-8. évfolyamon felül nappali rendszerű iskolai oktatásban részt vevő tanuló számára, ha

da) nevelésbe vették, vagy

db) utógondozói ellátásban részesül.

**(2) Az intézményi gyermekétkeztetést az intézményi térítési díj 50%-os normatív kedvezményével kell biztosítani:**

a) az 1-8. évfolyamon felül nappali rendszerű iskolai oktatásban részt vevő tanuló számára, ha rendszeres gyermekvédelmi kedvezményben részesül;

b) az 1-8. és az azon felüli évfolyamon nappali rendszerű iskolai oktatásban részt vevő tanuló számára, ha olyan családban él, amelyben három vagy több gyermeket nevelnek, feltéve, hogy az (1) bekezdés b) pont ba) alpontja alapján a tanuló nem részesül ingyenes intézményi gyermekétkeztetésben;

c) az (1) bekezdés b) és d) pontja szerinti életkorú, tartósan beteg vagy fogyatékos gyermek számára, feltéve, hogy az (1) bekezdés alapján a gyermek nem részesül ingyenes intézményi gyermekétkeztetésben.

(3) A (2) bekezdés b) pontja szerinti ingyenes vagy kedvezményes intézményi gyermekétkeztetés biztosításához közös háztartásban élőként kell figyelembe venni

*a)* a tizennyolc éven aluli,

*b)* a huszonöt évesnél fiatalabb, köznevelési intézményben nappali rendszerű iskolai oktatásban részt vevő, a nappali oktatás munkarendje szerint szervezett felnőttoktatásban részt vevő vagy felsőoktatási intézményben nappali képzésben tanuló, és

*c)* életkortól függetlenül a tartósan beteg vagy súlyos fogyatékos gyermeket, kivéve a nevelőszülőnél ideiglenes hatállyal elhelyezett gyermeket, valamint a nevelőszülőnél elhelyezett nevelésbe vett gyermeket és utógondozói ellátásban részesülő fiatal felnőttet.

**Kérem** a Tisztelt Szülőt, **akinek gyermeke várhatóan** 2025 őszétől **100%-os, illetve 50%-os támogatásra jogosult,** a **következő igazolásokat nyújtsa be** az etkezes@geszkeszthely.hu e-mail címre.

- 3 vagy több gyermekes család esetén igazolást a családi pótlékról,
- 16 év feletti gyermekről iskolalátogatási, ill. hallgatói jogviszony igazolást;
- tartósan beteg gyermek esetén: szakorvosi igazolást;
- rendszeres gyermekvédelmi támogatásra jogosultság esetén a határozat másolatát.

**Ezen igazolásokat minden tanév elején ismételten be kell nyújtani mindaddig, amíg a kedvezményre való jogosultság fennáll. Az igazolások határidőig történő benyújtása a szülő felelőssége. Az igazolások hiánya, illetve késedelmes benyújtás esetén a 100%-os térítési díjat kell fizetni.**

**Minden változtatást, pl. étkezési mód változtatása, megszüntetés, kérünk szintén e-mailen megírni!**

**Az étkezési térítési díj szedése előre történik, a kiállított számla alapján!**

Az iskolai étkezési térítési **díj befizetése a következő módokon lehetséges:**

 - **átutalással** bankszámlára:

 Gazdasági Ellátó Szervezet Keszthely 11749039-15433327-10110007

 - **banki pénztári befizetéssel** - OTP Banknál

 - **bankkártyás, átutalásos fizetéssel** Menza Pure felületen

A **közlemény rovatba kérjük feltüntetni a tanuló nevét, a kiegyenlítendő számla sorszámát**.

**Étkezést lemondani** a tárgynapot **megelőző nap 9 óráig** lehet e-mailen, vagy az alábbi telefonok egyikén:

**30/155-7060, 30/820-2711, 30/159-2036, 30/963-5019**

**Későbbi időpontban lemondást elfogadni nem áll módunkban.**

**Felhívom a Tisztelt Szülő figyelmét, hogy a tanuló hiányzása nem vonja automatikusan maga után az étkezés lemondását!**

Késői lemondás esetén lehetőséget biztosítunk az ebéd éthordóban történő elszállítására az iskola konyhájáról (maximum: 2 nap).

Az étkezés igénylése, **szeptember havi díj fizetése:**

Az **étkezési** **igénylőlapot legkésőbb 2025. augusztus 05-ig** kérjük megküldeni az etkezes@geszkeszthely.hu e-mail címre, és automatikusan beállításra kerül az egész tanévre az étkezés! Igénylőlapok letölthetők a kollégium/iskola honlapjáról!

Az étkezések térítési díja: **1x** (ebéd): **740.- Ft**

 **3x** (reggeli, ebéd, vacsora): **1.676.- Ft**

 **befizetési határideje: 2025. augusztus 22.**

**Étkezni csak az étkezési térítési díj megfizetését követően lehet**.

Amennyiben az étkezőnek 3 db kiegyenlítetlen számlája keletkezik, az étkezés a rendelet értelmében felfüggesztésre kerül. Étkezés visszaállításának feltétele: **az összes hátralék kiegyenlítése**.

**Az étkeztetési rendszer lehúzható „chip” étkezési kártyával működik, nem ad lehetőséget a kártya nélküli étkezésre**. Felhívjuk szíves figyelmüket, hogy amennyiben az étkezési díj nem kerül előre rendezésre, a kártya letiltásra kerül, a tanuló nem fogja tudni használni.

**Az első kártya, illetve a sérült kártya cseréje ingyenes, az elveszett pótlásának díja 500 Ft.**

Köszönjük együttműködését!

**Szabó Krisztina**

hivatalvezető